Analiza javnih finansija u 2017. godini[[1]](#footnote-1)

JAVNE FINANSIJE CRNE GORE

Kao rezultat implementacije pomenutih mjera, ali i rasta ekonomske aktivnosti, **javni prihodi** na kraju 2017. godine iznosili su 1.785,0 mil.€ ili 42,5% procijenjenog BDP-a (4.202,1 mil.€). U odnosu na 2016. godinu prihodi su veći za 100,8 mil.€ ili 6,0%, najvećim dijelom kao rezultat povećanja prihoda po osnovu poreza na dodatu vrijednost za 48,1 mil.€ ili 9,6%, akciza za 42,4 mil.€ ili 23,2% i doprinosa za 32,1 mil.€ ili 6,9%. Javni prihodi na kraju 2017. godine bili su na nivou planiranih.

**Javna potrošnja** na kraju 2017. godine iznosila je 2.012,9 mil.€ ili 47,9% BDP-a, i povećana je za 186,4 mil.€ ili 10,2% u odnosu na prethodnu godinu. Javna potrošnja je povećana zbog veće potrošnje u kapitalnom budžetu u iznosu od 195,8 mil.€. Tekuća javna potrošnja iznosila je 1.711,3 mil.€ ili 40,7% BDP-a i manja je za 9,4 mil.€ ili 0,5% u odnosu na 2016. godinu, prvenstveno, zbog smanjenja potrošnje iz prava u oblasti socijalne zaštite za 15,6 mil.€.

**Deficit javnih finansija** u 2017. godini iznosio je 227,8 mil.€ ili 5,4% BDP-a, i veći je za 85,6 mil.€ ili 60,2% u odnosu na deficit prethodne godine prvenstveno zbog većeg izdavajanja iz kapitalnog budžeta. Primarni deficit javnih finansija (deficit javnih finansija umanjen za kamate) iznosio je 125,3 mil.€ ili 3,0% BDP-a.

BUDŽET CRNE GORE

**Primici Državnog Budžeta**[[2]](#footnote-2) na kraju 2017. godine iznosili su 2.185,0 mil.€, od čega se na izvorne prihode odnosi 1565,9 mil.€, dok je 619,0 mil.€ prihodovano iz drugih izvora finansiranja, dominantno iz zaduživanja na inostranom tržištu.

Izvorni prihodi budžeta u 2017. godini pokazauju rekrodnu naplatu u iznosu od 1.565,9 mil. € ili 37,3% procijenjenog BDP-a (4.202,1 mil. €), što je za 78,9 mil.€ ili 5,3% više u odnosu na 2016. godinu, a razlog je adekvatno sprovođenje pomenutih mjera fiskalne konsolidacije i povećana ekonomska aktivnost. Izvorni prihodi niži su u odnosu na planirane po rebalansu za 14,1 mil. € ili 0,9%.

Najznačajnija pozitivna odstupanja u odnosu na prošlu godinu zabilježena su kod naplate prihoda po osnovu poreza na dodatu vrijednost za 48,1 mil.€, akciza za 42,4 mil.€ i doprinosa za 32,1 mil.€. Ova odstupanja rezulat su: (a) povećane naplate uvoznog PDV-a; (b) povećanja akciza na cigarete i etil-alkohol i (c) primjene Zakona o reprogramu poreskih potraživanja.

**Ukupni izdaci budžeta** na kraju 2017. godine iznosili su 1.803,6 mil.€ ili 42,9% procijenjenog BDP-a za 2017. godinu (4.202,1 mil.€), od čega je finansirana tekuća budžetska potrošnja u iznosu od 1.548,0 mil.€ i kapitalni budžet 255,5 mil.€. U odnosu na prethodnu godinu, izdaci su veći za 181,5 mil.€ ili 11,2%, i to najviše zbog povećanja kapitalne potrošnje za 190,7 mil.€, kao rezultat pojačane dinamike izvođenja radova na projektu autoputa.

U 2017. godini deficit budžeta je iznosio je 197,6 mil.€ ili 4,7% BDP-a, kada se izuzme kategorija Otplate obaveza iz prethodnog perioda, koja se radi samog karaktera te pozicije prilikom planiranja metodološki ne uzima pri izračunu fiskalnog bilansa. Uključujući otplatu obaveza iz prethodnog perioda deficit je iznosio 237,6 mil.€ ili 5,7% BDP-a. Ovo ukazuje na to da je ostvareni deficit na nižem nivou od procjenjenog Fiskalnom strategijom 2017-2020. Takođe, viši je u odnosu na plan po rebalansu za 0,6 p.p. BDP-a, kada se izuzme kategorija Otplate obaveza iz prethodnog perioda.

Takođe, bitno je napomenuti da je glavni uzrok ostvarenja deficita povećana kapitalna potrošnja, dok je u tekućem budžetu zabilježen suficit od 17,9 mil.€ ili 0,4% BDP-a, što je prvi put da imamo suficit tekućeg budžeta nakon 2008. godine, što znači da su u 2017. godini tekući izdaci finansirani iz tekućih prihoda, a to je i bio jedan od glavnih ciljeva definisanih Fiskalnom strategijom.

Otplata duga iznosila je 358,6 mil.€, koja je zajedno sa pomenutim deficitom, finansirana iz pozajmica od inostranih izvora u iznosu od 352,8 mil.€, pozajmica iz domaćih izvora u iznosu od 260,1 mil.€ i primitaka od prodaje imovine u iznosu od 6,2 mil.€. Kao posljedica ovih transakcija, došlo je do povećanja depozita za 22,8 mil.€.

LOKALNA SAMOUPRAVA

Shodno odredbama člana 74 Zakona o finansiranju lokalne samouprave, opštine su obavezne da Ministarstvu finansija kvartalno dostavljaju izvještaje o planiranim i ostvarenim prihodima, planiranim i izvršenim rashodima i budžetskom zaduženju, u roku od 30 dana od dana isteka kvartala. Na osnovu dostavljenih izvještaja Ministarstvo finansija priprema izvještaj o javnoj potrošnji na lokalnom nivou za određeni period.

**Prihodi lokalne samouprave** na kraju 2017. godine iznosili su 219,1 mil.€ ili 5,2% BDP-a, i bilježe rast od 21,9 mil.€ ili 11,1% u odnosu na 2016. godinu. U odnosu na prethodnu godinu, pozitivno odstupanje bilježe naknade za 14,5 mil.€, kao rezultat bolje naplate naknade za komunalno opremanje građevinskog zemiljšta i lokalni porezi za 8,5 mil.€. U odnosu na plan, prihodi lokalne samouprave su viši za 12,7 mil.€ ili 6,2%.

**Rashodi lokalne samouprave** na kraju 2017. godine iznosili su 209,3 mil.€ ili 5,0% BDP-a, što je 4,9 mil.€ više u odnosu na 2016. godine.

U 2017. godini zabilježen je **suficit lokalne samouprave** u iznosu od 9,8 mil.€ ili 0,2% BDP, dok je otplaćeno 31,9 mil.€ obaveza iz prethodnog perioda i duga 13,2 mil.€. Kada bi se izuzela kategorija otplate obaveza iz prethodnog perioda iz obračuna bilansa lokalne samouprave, sufict lokalne samouprave bi bio na nivou od 1% BDP-a.

1. Svi podaci su preliminarni do usvajanja Završnog računa budžeta za 2017. godinu [↑](#footnote-ref-1)
2. Primici Budžeta uključuju izvorne prihode (direktne i indirektne poreze i neporeske prihode), pozajmice, donacije i prihode od prodaje imovine. [↑](#footnote-ref-2)